**BLUESWEISER**

1985 – 1992, 1996 Západné Slovensko

**Obsadenie sa priebežne menilo**

1984 prvé spoločné „jamovačky“ Juraja Turteva a Ericha „Boboša“ Procházku • 1985 Adrián Pullmann odporučil, aby „nehrali blues iba po žúroch a chatách, ale dali ho aj ľuďom“; príchod rockera Mirka Staníka; skupina účinkuje zatiaľ bez názvu v obsadení Turtev (spev, akordeón, gitara); Procházka (ústna harmonika); Staník (akordeón, gitara); repertoár J. B. Lenoir, Peter Green, Jerry Ricks, S. Terry &B. McGhee, niektoré piesne so slovenskými textami • 1985 alebo 1986 prvý koncert skupiny Bluesweiser v MOS v Knižkovej doline v bratislavskej Rači viac-menej pre kamarátov • 1986 inšpiratívne stretnutie Turteva a Procházku s Jánom Liteckým-Švedom; nasledovali prehrávky a vystúpenie na Politickej piesni v Kultúrnom stredisku Bratislava III. na Vajnorskej ulici, diplom za najlepší text (Hladné blues) • 1987 prehrávky za účasti Petra Lipu; spoločný koncert skupín Bluesweiser a Jednofázové kvasenie v MOS Rača; vystúpenie na festivale Pezinské obstrleze (tiež Litecký-Šveda) znamenalo prvý úspech; v repertoári sa objavili slovenské texty s protirežimovou orientáciou; organizoval Ján Viktorin • 1988 samostatný koncert v MOS Rača; Rhythm & Blues Festival Rača; vystúpenie na Nonstop blues Litvínov v Čechách; stretnutie s bluesológom Bohoušom Budinom, ako aj s českými skupinami Tucet a Blues Bujón • 1989 príchod basgitaristu Petra Oberländera a saxofonistu Pavla Doležala; Staník prešiel na elektrickú gitaru; elektroakustická kapela; účasť v súťaži o najlepšiu bluesovú kapelu v STV (vyhrala vopred dohodnutá kapela; obdobie recipročných koncertov Bluesweiser – Tucet • 1989 – 1991 koncerty v Kultúrnom dome v Krasňanoch v Bratislave s gitaristom Martinom Zajkom; vystúpenie v rozhlasovej relácii Pod Pyramídou; hranie na turistických a horolezeckých plesoch; Procházka s Turtevom hrali v polepšovni v Záhorskej Bystrici pri Bratislave; odchod Staníka a Oberländera • 1990 príchod legendy slovenského rock-popu, bubeníka Pavla Barnu, basgitaristu Dušana Strapca a gitaristu Ivana Tomoviča; skupina naplno „elektrifikovaná“; účinkovanie v televíznej relácii Blues na Kominárskej • 1992 koncert na festivale v Moskve (bez Procházku) s Jurajom Bilčíkom (bicie) • 1992 – 1996 Bluesweiser neúčinkuje (Turtev – Austrália, Procházka – úspechy s EBB, Tomovič a Strapec – skupina Siláž, Doležal – skupina Víťazný traktor) • 1996 v apríli sa Bluesweiser znovu zišiel (Turtev, Tomovič, Strapec, Doležal, nový bubeník Paľo Jambor z Piešťan, manažér Jaro Olešovský) • 1997 prvé demo; Strapca vystriedal Marián Mišík z Piešťan • 1998 štyri skladby na sampleri Bluesová spoločnosť No. 2; účinkovanie s hosťujúcou Silviou Josifoskou; vystúpenia na Blues Alive v Šumperku v Čechách; Jambora za bicími vystriedal Tomáš Bobrovniczký z Komárna • 1999 odchod Bobrovniczkého a Mišíka – kapela sa ocitla v kríze; prišiel bubeník Štefan Bugala, basgitarista Juraj Gregorík, Michal Bugala (elektrická gitara) • 2000 – 2001 úspešné obdobie, mnoho koncertných a festivalov ých vystúpení; skupina sprevádzala Petra Lipu v Komárne; prvé samostatné CD s následnou dobrou kritikou; odchod Bugalu a Gregoríka, Ivan Tomovič získava cenu „Bluesman roka“ • 2001 účasť na festivale Pepsi Sziget v Maďarsku (Oberländer, Marek Rusek – bicie); na jeseň sa objavila nová „rytmika“ (Rusek, Viktor Hidvéghy – basgitara); časté klubové hrania • 2002 festivaly v Poľsku a Čechách; Rawa Mazowiecka – účasť na koncerte hviezd; víťazstvo v kvalifikačnej súťaži bluesového festivalu RAWA v Katoviciach • 2003 CD Live • **2004** menej klubových vystúpení, vystupovania skôr na festivaloch • **2005** účasť na obnovenom NONSTOP Blues festivale v Čechách, na festivale v Giraltovciach • **2006 – 2013** pravideľné klubové a festivalové hrania v stredoeuropskom regióne • **2014** leto: vychádza CD nahraté live vo Faust records v Prahe pod názvom StreDnutie • **2015 -** 30 rokov Bluesweiseru – celý rok v duchu tohto výročia; február tour po Českej republike

*Kapela v súčasnosti hrá dravé elektrické blues s funky, shuffle a boogie prvkami. Repertoár je postavený na vlastných kompozíciách a vlastnom spracovaní prevzatých skladieb. Skupina kladie dôraz na muzikálnu hravosť, invenčnosť a humor, pričom sa vyhýba* *kopírovaniu cover verzií známych bluesových štandardov. Textová tvorba je v slovenčine aj angličtine. Ako pripomína Ján Litecký-Šveda, skupina Bluesweiser, verná herakleitovskému, že ozajstné blues nezaspievaš dvakrát rovnako, potvrdzuje, že blues nie je hraním konštánt prežutých stovkami muzikantov, ale tvorivým prístupom k tomu, čo tvorí základný nerv jazzovej a rockovej hudby 20. storočia.*

Diskografia

CD Bluesová spoločnosť No. 2 (4 skladby), CS Music 1997

CD Blues Slovakia Trnava 1997 (1 skladba), Monti Records 1998

CD Conto Blues Alive (1 skladba), Faust Records 1999

CD Living blues live, 4.skladby, Studio J, Trnava 1999

CD Bluesweiser, Indies Records 2001

CD Blues Slovakia 2000 (1 skladba), Slovenská bluesová spoločnosť Records 2001

CD Live, Faust Records 2003

CD Blues ze Staré Pekárny č.2 (3 skladby), Indies Records 2004

CD StreDnutie u Fausta, vlastný náklad, Faust Records 2014